Jaagup Tuisk

Jaagup Tuisk (sündinud 1. augustil 2001) on Eesti popmuusik ja näitleja. Mängib klaverit, kitarri, trummi ja trompetit.

Ta saavutas 2020. aastal "Eesti laulu" konkursil enda kirjutatud ja produtseeritud lauluga "Beautiful Lie" teise koha.

Haridustee 
Jaagup Tuisk õppis 6. klassini Laagri Koolis, hiljem Gustav Adolfi Gümnaasiumis. Näitlemist on Tuisk õppinud Kaari Sillamaa muusikaliteatris osaledes.

Muusikaline tegevus 

Jaagup Tuisu esimene avalik etteaste oli viieaastaselt reisilaeval, kus ta esitas karaokeloo "Kui on meri hülgehall". Kaheksaselt esitas ta TV3-s "Eesti talendi" konkursil eesti keeles Alexander Rybaki Eurovisioni võidulaulu "Fairytale".
Sestpeale on ta osalenud mitmes võistluslikus telesaates, näiteks
 "Eesti talent" (TV3, 2010);
 "Laulupealinn" (koos Koit Toomega, TV3, 2011);
 "Laulukarussell" (Eesti Televisioon, 2015);
 "Eesti otsib superstaari" (sai 5. koha, TV3, 2018);
 "Eesti laul 2020" (sai 2. koha, ETV, 2020);
 "Tähtede täht" (TV3, 2023)

2014. aastal käis ta koos Uku Suviste ja Kristjan Kasearuga kontserditurneel "Kaks ja pool meest".

2015. aastal näitles ta Elton Johni ja Lee Halli muusikalis "Billy Elliot" (NoorTeater, lavastaja Teet Kask).

2017. aastal XII noorte tantsupeol "Mina jään" täitis ta Koidu rolli ja osales ka Vabaduse väljakul toimunud isetekkelisel tantsupeol.

2018. aasta juulis ilmus singel "Käes nüüd aeg" ja 2018. aasta novembris singel "Legendid omas loos".

2019. aastal ilmus singel "Hetkes" ja 2019. aasta detsembris singel "Beautiful Lie", mis sai konkursil Eesti Laul 2020 teise koha.

2020. aasta juunis ilmus singel "Miinusprojekt" ja 2020. aasta oktoobris singel "Bachata".

2022. aastal oli ta Eesti Televisiooni noorte lauljate võistluse "Tähtede lava" saatejuht.

Viited 

Eesti lauljad
Sündinud 2001